b'\n_START_ARTICLE_\nKarl H\xc3\xa4llstr\xc3\xb6m\n_START_PARAGRAPH_\nKarl Theofron H\xc3\xa4llstr\xc3\xb6m (13. toukokuuta 1860 Varkaus \xe2\x80\x93 7. syyskuuta 1917 Helsinki) oli suomalainen apteekkari, kuorojohtaja ja s\xc3\xa4velt\xc3\xa4j\xc3\xa4.\n_START_SECTION_\nHenkil\xc3\xb6historia\n_START_PARAGRAPH_\nH\xc3\xa4llstr\xc3\xb6min vanhemmat olivat piiril\xc3\xa4\xc3\xa4k\xc3\xa4ri Sanfrid Theofron H\xc3\xa4llstr\xc3\xb6m ja Anna Katarina Lovisa H\xc3\xa4llstr\xc3\xb6m. H\xc3\xa4n oli naimisissa vuodesta 1893 Ester Elfvingin (1870\xe2\x80\x931950) kanssa, joka avioitui miehens\xc3\xa4 kuoleman j\xc3\xa4lkeen vuonna 1920 silloisen tasavallan presidentin K. J. St\xc3\xa5hlbergin kanssa. H\xc3\xa4llstr\xc3\xb6m tuli ylioppilaaksi 1880 ja valmistui filosofian maisteriksi 1886, farmaseutiksi 1889 ja proviisoriksi 1892. Helsingin Musiikkiopistossa h\xc3\xa4n opiskeli 1883 ja teki opintomatkoja Keski-Eurooppaan ja Skandinaviaan 1890-luvulla ja 1900-luvun alussa. H\xc3\xa4llstr\xc3\xb6m oli apteekkarina Forssassa 1896\xe2\x80\x931902 ja Viipurissa 1902\xe2\x80\x931910. H\xc3\xa4n toimi useissa apteekkialan yhdistyksiss\xc3\xa4, mutta my\xc3\xb6s musiikkiel\xc3\xa4m\xc3\xa4n eri j\xc3\xa4rjest\xc3\xb6iss\xc3\xa4. Apteekkarin ty\xc3\xb6n ohessa h\xc3\xa4n harrasti kuorotoimintaa, pianonsoittoa sek\xc3\xa4 s\xc3\xa4velt\xc3\xa4mist\xc3\xa4. H\xc3\xa4n oli mukana perustamassa Ylioppilaskunnan Laulajia ja toimi kuoron johtajana 1883\xe2\x80\x9384. H\xc3\xa4lstr\xc3\xb6m oli my\xc3\xb6s Viipurin Lauluveikkojen johtaja 1905\xe2\x80\x931907 sek\xc3\xa4 Viipurin Musiikinyst\xc3\xa4vien, Helsingin Musiikkiopiston ja Suomalaisen Oopperan johtokuntien j\xc3\xa4sen.\n_START_SECTION_\nTaiteellinen tuotanto\n_START_PARAGRAPH_\nH\xc3\xa4llstr\xc3\xb6m s\xc3\xa4velsi noin 20 yksin- ja kuorolaulua ja laati kansanlaulusovituksia.'